Nafarroako Parlamentuko Mahaiak, 2017ko irailaren 18an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea José Javier Esparza Abaurrea jaunak aurkezturiko mozioa, zeinaren bidez Nafarroako Parlamentuak arbuiatu egiten baititu Kataluniako maniobra sezesionistak, eta Kataluniako herritarrekin ordenamendu instituzional eta juridiko bat bera partekatzen jarraitzeko bere borondatea adierazten baitu.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2017ko irailaren 18an

Lehendakaria: Ainhoa Aznárez Igarza

MOZIOAREN TESTUA

Nafarroako Gorteetako kide den eta Unión del Pueblo Navarro (UPN) talde parlamentarioari atxikita dagoen Javier Esparza Abaurrea jaunak, Legebiltzarreko Erregelamenduko 196. artikuluan eta hurrengoetan ezarritakoaren babesean, honako mozio hau aurkezten du, Osoko Bilkuran eztabaidatu eta bozkatzeko. Mozioaren bidez, Nafarroako Parlamentuak arbuiatu egiten ditu Kataluniako maniobra sezesionistak, eta Kataluniako herritarrekin ordenamendu instituzional eta juridiko bat bera partekatzen jarraitzeko bere borondatea adierazten du.

Heldu den urriaren 1ean, Kataluniako Gobernuak legearen aurkako erreferendum bat egin nahi du independentzia deklaratzeko. Horrek eragin zuzena dauka nafarrongan, zeren, sezesioa gauzatuko balitz Katalunian atzerritarrak izatera igaroko baikinateke, baina nafarrok lotura kultural eta historiko estua daukagu erkidego horrekin: gure herrikide asko bertatik etorriak dira, nafar askok hara emigratu zuten, eta, hitz batean, ezin dugu eta nahi ere ez dugu arrotza zaigun errealitate bat izan dadin sekula.

Hori dela-eta, Parlamentu honek, Nafarroaren borondatea ordezkatzen duen aldetik, ezin du besterik gabe pasatzen utzi Kataluniarengandik bereizia izateko ahalegin hori. Autonomia erkidegoetako gobernuen eta gobernu zentralaren artean sortzen diren arazoak zer-nolakoak diren alde batera utzita, arazo horiek elkarrizketaren bidez eta legearekiko errespetuz konpondu behar dira betiere. Bizikidetasunaren haustura aldebakarra ezin da sekula ere helburu zilegia izan demokrazia batean.

Hori dela-eta, honako erabaki proposamen hau aurkezten dugu:

1. Nafarroako Parlamentuak arbuiatu egiten du Katalunian abiarazitako erronka sezesionista, bai eta hango herritarrak atzerritar bihurtzeko ahalegina ere, eta adierazten du katalan herritarrekin ordenamendu instituzional eta juridiko bat bera partekatzen jarraitzea dela bere borondatea.

2. Nafarroako Parlamentuak adierazten du arbuiatu egiten duela erakunde publikoak erabiliak izatea legezkotasun demokratikoa urratzeko; delitu bat zeinaren aurrean ez baitago neutral gelditzerik.

Iruñean, 2017ko irailaren 8an

Foru parlamentaria: Javier Esparza Abaurrea